Amptelike brandstofprysverhogings aangekondigFoto: Brett_Hondow/Pixabay.com Die amptelike brandstofprysverhogings vir Maart 2019 is bekend gemaak. Die departement van energie het Maandagoggend bekend gemaak dat petrol van alle grade Woensdag met 74c per liter styg. Die groothandelprys van diesel styg met 91c per liter vir diesel met ’n swaelinhoud van 0,05% en 93c per liter vir diesel met ŉ swaelinhoud van 0,005%. Die prys van paraffien styg met R1,02 per liter en die prys van gas met R1,01 per kilogram. Die Automobiel Assosiasie van Suid-Afrika (AA) het vroeër gesê stygende internasionale oliepryse het tot gevolg dat Suid-Afrikaners in Maart aansienlik meer by die petrolpompe sal moet opdok. “Die rand-dollar-wisselkoers het effens in Suid-Afrika se guns gewerk in Februarie en sal motoriste tot sowat 9c per liter bespaar. Dié verligting is egter vertrap deur die aansienlike styging in brandstofpryse ná die plato van Januarie.” Die brandstofheffings en koolstofheffing wat onderskeidelik in April en in Junie in werking sal tree, maak die prentjie vir motoriste nog donkerder. Die algemene brandstofheffing gaan met 15c per liter toeneem en die padongelukkefondsheffing met 5c. Die algemene brandstofheffing verhoog tot R3,52 per liter petrol en R3,37 per liter diesel. Die padongelukkefondsheffing verhoog tot R1,98 per liter vir petrol én diesel. Die heffingtoenames sal op 3 April in werking tree. Koolstofbelasting op brandstof van 9c per liter op petrol en 10c per liter op diesel sal op 6 Junie in werking tree.